‘Smokkelaar’ met renosterhorings op lughawe betrapArgieffoto Edna Molewa, die minister van omgewingsake, het Maandag in ŉ verklaring die departement se omgewingsbestuur-inspektoraat, bekend as die Groen Skerpioene, gelukgewens met die inhegtenisneming. Volgens Molewa is die horings tydens die skandering van ŉ Chinese burger se bagasie in ŉ tas gevind. Die man was op pad om ŉ vlug na Hongkong te haal. Daar is op drie horings, wat altesaam 9,4 kg weeg, beslag gelê en die 48-jarige man is in hegtenis geneem. Volgens Molewa is talle beamptes van die Groen Skerpioene by die onderskeie grensposte en lughawens in die land gevestig om die smokkelary van wildsprodukte hok te slaan. In die afgelope week is nog ses vermeende renosterstropers in hegtenis geneem, vier Mosambiekse burgers en twee Suid-Afrikaners, tydens twee verskillende voorvalle in die Krugerwildtuin. Tussen 1 Januarie en 31 Augustus vanjaar is altesaam 414 vermeende stropers in Suid-Afrika in hegtenis geneem, het Molewa gesê. Sy het bygevoeg dat Suid-Afrika vanjaar ŉ vermindering in renosterstropery waargeneem het en ŉ toename in die inhegtenisneming van renosterstropers. “Stadig maar seker begin ons geïntegreerde strategiese bestuur van renosters resultate lewer. Ons spreek wildsmisdaad nou al baie beter op ŉ meer geïntegreerde en gekoördineerde manier aan,” het sy gesê. Volgens Molewa behels die benadering samewerking tussen die departement, die weermag, die SAPD, die Suid-Afrikaanse Staatsveiligheidsagentskap, die departement van justisie en korrektiewe dienste, SANParke, die Suid-Afrikaanse Inkomstediens (SAID) en provinsiale natuurbewaringsagentskappe.